
Un pensionar special încasează peste 100.000 
de lei lunar 

Cea mai mare pensie din România a depăşit valoarea brută de 100.000 de lei 
lunar, odată cu majorarea din luna ianuarie, transmite News.ro. După impozitare 
valoarea netă a pensiei trece de 19.000 de euro lunar şi este încasată de un fost 
angajat din sistemul bancar. Aşadar, este o pensie obţinută strict pe bază de 


contributivitate, potrivit informaţiilor News.ro. Pensia medie în luna februarie în 
România a fost de 2.290 de lei (450 de euro), potrivit datelor furnizate de Casa 
Naţională de Pensii. 


Cea mai mare pensie din România se ridică la suma brută de 108.627 de lei. Potrivit 
legii, se aplică un impozit de 10% pentru suma care depăşeşte 2.000 de lei. Aşadar, 
în acest caz, se scad 2.000 de lei, iar suma impozabilă este de 106.627 de lei. Rezultă 
o pensie netă de 95.965 de lei lunar. Aşadar, cea mai mare pensie din România 
atinge în acest moment valoarea de 19.193 de euro pe lună. Potrivit informaţiilor 
News.ro, pensia aparţine unui fost bancher şi este obţinută strict pe bază de 
contributivitate. 


A doua pensie ca mărime din România se ridică la o valoare brută de 81.299 de lei. 
După ce se scad cei 2.000 de lei neimpozabili şi se aplică o taxare de 10%, rezultă o 
pensie netă de 71.370 de lei, deci 14.274 de euro. 


A treia pensie ca valoare brută atinge 78.526 de lei, deci 68.874 de lei net. 
Aproximativ 13.800 de euro net lunar. 


În top 5 pensii din România se mai regăsesc sume brute de 73.450 de lei şi 68.703 
lei, valoarea netă fiind: 64.305 lei (12.860 de euro) şi 60.000 de lei (12.000 de euro). 
Aşadar, primele cinci pensii ca valoare netă din România se situează, descrescător, 
între 19.193 de euro şi 12.000 de euro. Toate cinci sunt obţinute pe baza criteriul 
contributivităţii. 

Pensia medie în luna februarie în România a fost de 2.290 de lei. 

Cimpoi Adrian 


Cimpoi Adrian este absolvent al Universităţii din București. După o perioadă în 
care a fost redactor și reporter pentru un post de televiziune, a decis să-și 
continuie drumul în presa scrisă. 

Poliţia din Republica Moldova a informat că bărbatul care a 
aruncat duminică două recipiente cu substanţe inflamabile peste 
gardul Ambasadei Federaţiei Ruse la Chişinău este cetăţean al 
Republicii Moldova. 


Potrivit şefei Secţiei Comunicare şi Protocol a IGP, Diana Fetco, 
bărbatul reţinut are 54 de ani şi este cetăţean al Republicii 
Moldova, însă declară că are şi cetăţenia Federaţiei Ruse. 

„Acesta a fost imediat reţinut şi identificat, iar momentan se află la 
inspectoratul de Poliţie pentru audieri şi documentare. Bărbatul 
de 54 de ani este cetăţean al Republicii Moldova, dar declară că 
deţine şi cetăţenia Federaţiei Ruse, fapt care urmează să fie stabilit 
cu exactitate de oamenii legii”, a explicat Diana Fetco pentru 
Deschide.md. 


Conform sursei citate, în timpul audierilor, bărbatul şi-a motivat 
gestul prin unele nemulțumiri pe care le are în raport cu acţiunile 
autorităţilor ruse. 


Reacţia Ambasadei Rusiei 


Ambasada Rusiei în Republica Moldova a cerut o pedeapsă severă 
pentru încercarea de a da foc clădirii sale. „Condamnăm cu 
fermitate încercarea de a incendia secţia consulară a Ambasadei 
Rusiei de la Chişinău. Ne aşteptăm la o pedeapsă corectă şi aspră 
pentru „lansatorul de flăcări” - se arată într-un mesaj publicat pe 
canalul Telegram al serviciului de presă al misiunii diplomatice. 


„În ciuda oricăror provocări, exprimarea votului la secţia de votare 
continuă în regim normal. Observăm o prezenţă ridicată şi un 
număr mare de persoane care doresc să participe” - se subliniază 
în mesaj. După cum a informat poliţia, persoana care a aruncat 
două cocktail-uri Molotov în clădirea Ambasadei Rusiei la Chişinău 
a fost dusă la sediul organelor de ordine pentru audieri. 
Identitatea cetățeanului Republicii Moldova, în vârstă de 54 de ani, 
a fost stabilită. 


Potrivit secretarului de presă al Ambasadei, Anatoli Loşakov, 
niciunul dintre angajaţii misiunii diplomatice sau persoanele care 
au venit la vot nu au fost răniţi. Activitatea secţiei de votare a fost 
reluată după o scurtă pauză. 

